A hét bölcs

A hét bölcs az i. e. 7–6. században élt görög gondolkodók csoportja. Hírnevük okán mind több életbölcsességet tartalmazó levelet és mondást tulajdonítottak nekik, az ezeket egyesítő gyűjteményekből a Ióannész Sztobaiosz és Diogenész Laertiosz műveiben fennmaradó részletek a leginkább ismertek. Plutarkhosz a „Tón hepta szophón szümposzion" (A hét bölcs lakomája), valamint Ausonius „Ludus septem sapientum" (A hét bölcs vetélkedése) című művei a legendák irodalmi feldolgozásai.

A hét bölcs motívuma valószínűleg a sumer hagyományból ered, ahol az apkalluk tisztelete igen ősi múltra tekint vissza.

A bölcsek listája 
A hét görög bölcs felsorolása minden egyes szerzőnél más és más. A hetek közé mindenki beemelt egyéni ízlése vagy egyéb okok miatt néhány, a más listákon nem szereplő alakot (Peiszisztratosz athéni türannosz feltűnése is ilyen egyéb oknak tudható be). Így a hét bölcs kapcsán huszonegy név merül fel. Ezek közül csak négy (Thalész, Biasz, Pittakosz és Szolón) az állandó tag.

További lehetséges nevek: Akuszilaosz, Anakharszisz, Anaxagorasz, Arisztodémosz, Epikharmosz, Epimenidész, Khilón, Kleobulosz, Laszosz, Leophantosz, Müszón, Orpheusz, Pamphülosz, Peiszisztratosz, Periandrosz, Phereküdész, Püthagorasz.

Platón listája
Milétoszi Thalész, mütilénei Pittakosz, prienei Biasz, athéni Szolón, lindoszi Kleobulosz, kheni Müszon, spártai Khilón.

Diogenész Laertiosz listája 
Thalész, Szolón, Periandrosz, Kleobulosz, Khilon, Biasz, Pittakosz, szkíta Anakharszisz, kheni Müszon, szíroszi Phereküdész, krétai Epimenidész.

Pauszaniasz listája
Athéni Szolón, spártai Khilón, milétoszi Thalész, prienei Biasz, lindoszi Kleobulosz, mütilénei Pittakosz, korintoszi Periandrosz.

Szmürnai Hermipposz listája
Hermipposz A bölcsekről című művében, tizenhét nevet sorol fel. Elmondása szerint ezekből a nevekből választják ki mások és mások –  hogy kik, azt nem említi – hét nevet.
Szolón, Thalész, Pittakosz, Biasz, Khilon, Müszon, Kleobulosz, Periandrosz, Anakharszisz, Akuszilaosz, Epimenidész, Leophantosz, Phereküdész, Arisztodémosz, Püthagorasz, Laszosz, Anaxagorasz.

Stílus és mondások
E filozófusoknál gyakorlatilag az egyetlen közös jellemző a „lakonikus” stílus. Legtöbbjüktől csak jelmondatok, felszólítások maradtak fenn, néhány ma már gyakorlatilag értelmezhetetlen, mint Pittakosz egyik mondata: „Fizesd vissza a betétet.”

 „Jobb egy sokat érő barátot bírni, mint sok semmire valót.” (Anakharszisz)
 „Gyűlöld az elhamarkodott beszédet!” „Az emberek többsége rossz.” (Biasz)
 „Ne járjon a nyelved előbb az eszednél!” „Ismerd meg tenmagad!” „A kő az arany próbája, az arany az emberé.” (Khilón)
 „A hallgatásra sóvárogj, ne a beszédre!” „Tarts mértéket!” (Kleobulosz)
 „A fél több, mint az egész.” „Ne beszélj arról, amit tenni készülsz!” „Nehéz jónak lenni.” „A föld biztos, a tenger bizonytalan.” „Viseld el, ha a szomszédod némi kárt okoz!” (Pittakosz)
 „A legszebb dolog a világon a nyugalom.” (Periandrosz)
 „Ha tudsz valamit, hallgass!” „Ha megtanultál engedelmeskedni, akkor tudsz uralkodni.” (Szolón)
 „Emlékezz meg barátaidról!” „Minden víz.” (Thalész)

Néhányan közülük önálló munkákkal is ismertek, és a preszókratika jelentős alakjai, mint például a milétoszi Thalész, vagy Püthagorasz, vagy a már kortársai által is Nusz (az Ész) néven tisztelt Anaxagorasz.

A legismertebb történet Diogenész Laertiosz nevéhez fűződik, aki szerint a hét bölcs (nála Khilón, Kleobulosz, Periandrosz, Thalész, Pittakosz, Biasz, Szolón) a delphoi Apollón-templomban vésték fel egy-egy elmés mondatukat.

Jegyzetek

Források 
 
 
 
 
 
 Steiger K.: Lappangó örökség
 Pauszaniasz: Görögország leírása
 Diogenész Laertiosz: A filozófiában jeleskedők
 Platón: Protagorasz

További információk
 Ókori görög irodalom

Ókori görög filozófia
Ókori görög filozófusok